Κατά τις πρωινές ώρες της 9ης Αυγούστου 2020 **έντονη καταιγίδα** χτύπησε την Εύβοια προκαλώντας το θάνατο 8 ανθρώπων και εκτεταμένες καταστροφές στους δήμους Διρφύων-Μεσσαπίων και Χαλκιδέων, και πιο συγκεκριμένα στα Πολιτικά, στο Λευκαντί, στο Βασιλικό και στα Ψαχνά.

Γεωγραφικό υπόβαθρο
-------------------

Ο ποταμός Λήλας στο ύψος της γέφυρας Βασιλικού
Η περιοχή της κεντρικής Εύβοιας απορρέει κυρίως σε δύο ποταμούς, τον Μεσσάπιο, ο οποίος διέρχεται από τα Ψαχνά, και τον Λήλαντα, ο οποίος εκβάλλει κοντά στο Λευκαντί. Επίσης, τμήμα της λεκάνης απορροής του Μεσσάπιου έκτασης 44 τετραγωνικών χιλιομέτρων είχε καεί από πυρκαγιά το 2019. Ο Μιχάλης Δακάκης, μέλος του Εργαστηρίου Μελέτης και Διαχείρισης Φυσικών Καταστροφών του Πανεπιστημίου Αθηνών χαρακτήρισε τις ανθρώπινες παρεμβάσεις κατά μήκος της κοίτης των ποταμών περιορισμένες, όμως υπάρχουν οικισμοί στο πλημμυρικό πεδίο των εκβολών τους.

Περιγραφή του φαινομένου
------------------------

Στις αρχές του Αυγούστου 2020 μία αποκομμένη ατμοσφαιρική διαταραχή με ψυχρό πυρήνα προσέγγισε την Ελλάδα από τα βορειοδυτικά και έλαβε την ονομασία «Θάλεια» από το Εθνικό Αστεροσκοπείο Αθηνών. Από τις 4 Αυγούστου 2020 η ΕΜΥ είχε εκδώσει έκτακτο δελτίο επιδείνωσης του καιρού, το οποίο ενημερώθηκε δύο ημέρες αργότερα, και προειδοποιούσε για τις έντονες βροχοπτώσεις στην περιοχή της Εύβοιας, ανάμεσα σε άλλες περιοχές.

Αρχίζοντας από το βράδυ στις 8 Αυγούστου στην Εύβοια σημειώθηκαν υψηλά ύψη βροχής και έντονη κεραυνική δραστηριότητα, ιδίως ανάμεσα σε Νέα Αρτάκη, Ψαχνά και Στενή. Η έντονη κακοκαιρία σχημάτισε σύννεφα ύψους 12 χιλιομέτρων, ξεπερνώντας δηλαδή το όριο της τροπόσφαιρας, και διατήρησε την ισχύ της για πέντε ώρες. Στον μετεωρολογικό σταθμό στη Στενή Ευβοίας καταγράφηκαν 300 χιλιοστά βροχής σε οχτώ ώρες και στον μετεωρολογικό σταθμό των Ψαχνών το ύψος της βροχής έφτασε τα 226 χιλιοστά.

Αποτέλεσμα των βροχοπτώσεων ήταν η υπερχείλιση του Λήλαντα, του Μεσσαπίου και του ρέματος Πολιτικών. Το ύψος του νερού σε διάφορα σημεία έφτασε το 1,5 μέτρο, ενώ στο κέντρο των Ψαχνών το ύψος του νερού έφτασε το ένα μέτρο.

Θύματα και καταστροφές
----------------------

Οι πλημμύρες προκάλεσαν τον θάνατο 8 ανθρώπων. Στα Πολιτικά έχασαν τη ζωή τους δύο ενήλικες και ένα βρέφος 8 μηνών, στην Αμφιθέα άλλοι δύο ενήλικες, ενώ στην περιοχή Μπούρτζι, κοντά στο Λευκαντί, έχασαν τη ζωή τους δύο ενήλικες, ενώ στο Λευκαντί παρασύρθηκαν από τα νερά δύο άνθρωποι, μία γυναίκα 73 ετών και ένας άντρας 72 ετών. Ενώ η γυναίκα διασώθηκε από τη θάλασσα, ο άντρας εντοπίστηκε νεκρός στους Αγίους Αποστόλους Καλάμου στην Αττική, στην απέναντι ακτή του Νότιου Ευβοϊκού. Αναγνωρίστηκε ως ο στενός συνεργάτης του Γλαύκου Κληρίδη και του Νίκου Αναστασιάδη, Γιώργος Λιβέρας, 72 ετών.

Οι πλημμύρες προκάλεσαν ζημίες σε 2.500 σπίτια, καθώς εκτεταμένες ζημιές σε επιχειρήσεις και καλλιέργειες. Οι πλημμύρες προκάλεσαν ζημίες στις γέφυρες Βασιλικού, Αφρατίου και Φύλλων, κατά μήκος του Λήλαντα, με αποτέλεσμα την αποκοπή τμήματος του νησιού από την Στερεά Ελλάδα. Συγκεκριμένα η γέφυρα Φύλλων καταστράφηκε με αποτέλεσμα να αντικατασταθεί. Η γέφυρα Βασιλικού δόθηκε ξανά στην κυκλοφορία τις 11 Αυγούστου. Το οδικό δίκτυο υπέστη και σε άλλα σημεία καταστροφές, όπως στην παραλία στο Λευκαντί, και σε πολλά σημεία καλύφθηκε με λάσπες. Εκτεταμένες ζημίες υπέστη το δίκτυο υδροδότησης και ηλεκτροδότησης των χωριών, λόγω της εγγύτητάς του με ρεύματα, με αποτέλεσμα τα Ψαχνά, ο Μίστρος και τα Πολιτικά να μείνουν χωρίς νερό.

Παραπομπές
----------

1. 1 2  Λιάλιος, Γιώργος (11 Αυγούστου 2020). «Εύβοια: Πώς λειτούργησαν οι δύο ποταμοί - Απαντήσεις για τα αίτια της καταστροφής». *www.kathimerini.gr*. Ανακτήθηκε στις 15 Αυγούστου 2020.
2. ↑  Α. Καραγιαννίδης, Κ. Λαγουβάρδος (5 Αυγούστου 2020). «Κακοκαιρία «Θάλεια» - Βροχές, καταιγίδες και χαλαζοπτώσεις από την Τετάρτη 5 Αυγούστου 2020». *meteo.gr*. Ανακτήθηκε στις 15 Αυγούστου 2020.
3. ↑  «Εύβοια: Πόσα χιλιοστά νερού έπεσαν πραγματικά;». *www.news247.gr*. Ανακτήθηκε στις 10 Αυγούστου 2020.
4. ↑  Αναδρανιστάκης, Μ. «Δελτίο τύπου, 10/08/2020». *hnms.gr*. Ανακτήθηκε στις 15 Αυγούστου 2020.
5. ↑  Α. Καραγιαννίδης, Κ. Λαγουβάρδος (9 Αυγούστου 2020). «Η «ακτινογραφία» της βροχής στην Κεντρική Εύβοια». *meteo.gr*. Ανακτήθηκε στις 15 Αυγούστου 2020.
6. ↑  «Εικόνες βιβλικής καταστροφής στην Εύβοια: Δύο νεκροί από τις πλημμύρες – Δεκάδες οι εγκλωβισμένοι». *in.gr*. 9 Αυγούστου 2020. Ανακτήθηκε στις 15 Αυγούστου 2020.
7. ↑  «Εύβοια: Αναγνωρίστηκε ο 72χρονος που αγνοείτο - Στους οκτώ οι νεκροί». *www.kathimerini.gr*. 15 Αυγούστου 2020. Ανακτήθηκε στις 15 Αυγούστου 2020.
8. ↑  «Ο Γιώργος Λιβέρας το όγδοο θύμα των φονικών πλημμυρών στην Εύβοια». *www.newsit.gr*. 10 Αυγούστου 2020. Ανακτήθηκε στις 10 Αυγούστου 2020.
9. ↑  Παπαδόπουλος, Γιάννης (11 Αυγούστου 2020). «Εύβοια: Η φονική πλημμύρα, τα ερωτήματα και το «112»». *www.kathimerini.gr*. Ανακτήθηκε στις 15 Αυγούστου 2020.
10. ↑  «Ασύλληπτη ταλαιπωρία στο οδικό δίκτυο της Εύβοιας: Πότε ανοίγει η γέφυρα στο Βασιλικό». *HuffPost Greece*. 10 Αυγούστου 2020. Ανακτήθηκε στις 15 Αυγούστου 2020.
11. ↑  vm (10 Αυγούστου 2020). «Άνοιξε ο δρόμος στο Βασιλικό, δωρεάν δρομολόγια φέρρυ Ωρωπός - Ερέτρια». *Eviaportal.gr*. Ανακτήθηκε στις 15 Αυγούστου 2020.
12. ↑  Λιάλιος, Γιώργος (13 Αυγούστου 2020). «Εύβοια: Αγώνας δρόμου για αποκατάσταση των δικτύων». *www.kathimerini.gr*. Ανακτήθηκε στις 15 Αυγούστου 2020.